als_Latn dik_Latn sag_Latn
Kundër-Korrupsioni thotë se Ministri Abrashi nuk ka bërë shkelje të Ligjit
Agjencia Kundër Korrupsion ka marrë vendim në lidhje me rastin kundër Ministrit të Punës dhe Mirëqenies Sociale, njëherësh edhe zëdhënës i Qeverisë së Kosovës, Arban Abrashi pas raportimeve në media se ka konflikt interesi në raport me pozitën që mban dhe me biznesin me të cilin ai operon.
“Pas informatës së marrë të ardhur në adresë të AKK-së, ka filluar shqyrtimi i lëndës me numër protokolli AKK-03-02/705/15, që për trajtim ka pasur zyrtarin e lartë, z. Arban Abrashi, Ministër i Ministrisë së Punës dhe Mirëqenies Sociale. Në informatën e marrë është dyshuar se zyrtari i lartë, gjatë kohës së ushtrimit të funksionit publik si Ministër i Ministrisë së Punës dhe Mirëqenies Social, njëkohësisht ka një biznes dhe është i angazhuar edhe në një tjetër veprimtari private. Duke vepruar sipas kompetencave dhe mandatit që kemi, janë grumbulluar informatat zyrtare të ofruara nga ARBK-ja, është krahasuar formulari për deklarimin e pasurisë dhe janë ndërmarr veprimet e parapara sipas rregullores së punës së AKK-së. Andaj, duke u bazuar në gjendjen reale dhe duke marrë për bazë informatën e siguruar nga ARBK-ja, konstatojmë se z. Arban Abrashi, ka të regjistruar në ARBK biznesin me emër “Laris Group” sh.p.k. dhe po ashtu të njëjtin e ka të deklaruar në formularin për deklarim të pasurisë, duhet theksuar se z. Abrashi në biznesin “Laris Group” sh.p.k. nuk ushtron funksion menaxhues, pasi që në këtë biznes si person i autorizuar është një person tjetër, andaj mund të themi se të qenurit pronar i një biznesi nuk paraqet mospajtueshmëri në ushtrim të funksionit publik, dhe në bazë të të gjitha këtyre që u thanë më lartë, konstatojmë se nuk kemi elemente të gjendjes së konfliktit të interesit dhe mospajtueshmërisë në ushtrim të funksionit publik të paraparë sipas nenit 15.1 të ligjit Nr. 04/L-051 për Parandalimin e Konfliktit të Interesit në Ushtrimin e Funksionit Publik”, thuhet në vendimin e AKK-së, duke theksuar se si pasojë “u vendos si në diapozitiv të këtij vendimi”.
Në fund, AKK thotë se rasti, në bazë të ligjeve në fuqi, mund të rihapet në çdo kohë nëse paraqiten rrethana të reja.
als_Latn als_Latn als_Latn als_Latn